GELLERUP: Med hjælp fra en kranvogn er store og tunge vinduer i disse dage ved at blive løftet på plads og monteret i kommunens nye kontorhus i Gellerup.

Omkring 30 ruder bliver udskiftet efter et omfattende hærværk på huset i weekenden 16-17. marts. Her gik to-tre mænd amok med en økse og smadrede ruder, indtil de blev standset af en ansat i huset.

Politiet anholdt dagen efter to mænd på henholdsvis 19 og 22 år, som man mistænker for hærværket. Men måske er der yderligere en gerningsmand.

- På overvågningsbillederne fulgtes tre mand ad til huset, men vi kan ikke se, om det kun er den ene, der smadrer vinduer, eller de alle gør det, siger projektchef på byggeriet, Bente Sejersen fra Teknik og Miljø, som også selv holder til i huset.